**EESTI KEEMIATÖÖSTUSE LIIDU SEISUKOHT**

**Euroopa Komisjoni 2040. aasta kliimaeesmärgi ettepaneku kohta**  
(90% neto kasvuhoonegaaside heitkoguste vähendamine aastaks 2040 võrreldes 1990. aastaga)

01.08.2025

Euroopa Komisjon on esitanud oma õigusliku ettepaneku **2040. aasta kliimaeesmärgi kohta**. Tunnustame Komisjoni tahet võimaldada paindlikumaid ja kulutõhusamaid viise eesmärgi saavutamiseks – negatiivse heite arvestamine heitkogustega kauplemise süsteemis ning paindlikkuse lubamine sektorite vahel on kahtlemata vajalikud. Kuigi on positiivne, et on tunnistatud täiendavate meetmete vajadust, ei ole praegune ettepanek suutnud neid meetmeid selgelt määratleda ega kvantifitseerida. **Puuduvad konkreetsed rakendusmehhanismid** ning piirdutakse pelgalt printsiipide deklareerimisega.

Tuleb nentida, et praegune ettepanek on äärmiselt ambitsioonikas ning põhineb mitmetel kaheldavatel ja kontrollimata eeldustel. See seab Euroopa s.h Eesti tööstussektori – eriti raskesti dekarboniseeritavad valdkonnad – konkurentsivõimetusse olukorda võrreldes kolmandate riikide ettevõtetega.

Eesti keemiatööstus toetab selget, realistlikku ja tõenduspõhist kliimapoliitikat, mis peab tuginema liikmesriikide majanduslikule ja tehnoloogilisele võimekusele. 2040. aasta eesmärgi osas ei tohiks Eesti riik võtta siduvaid kohustusi enne, kui on teostatud **Eesti-põhine mõjuhinnang**, mis arvestab järgmist:

* Millised CO₂ püüdmise, transportimise ja ladustamise/kasutamise tehnoloogiad on Eestis realistlikult rakendatavad aastaks 2040?
* Milline on nende tehnoloogiate usaldusväärsus, töökindlus, kulud ja keskkonnamõjud?
* Milline oleks mõju lõpptoodete hinnale ja kas Eesti tarbija on valmis selle kinni maksma?
* Kas Euroopa riigiabi reeglistik ja toetusmehhanismid võimaldavad nende tehnoloogiate kommertskasutusse toomist?
* Kas Eesti suudab pakkuda piisavas mahus taastuvenergiat, mis on eelduseks energiamahukate CO₂ püüdmise tehnoloogiate kasutuselevõtuks?

Enne nende küsimuste vastamist ei ole põhjendatud toetada -90% eesmärgi kehtestamist Eesti jaoks.

Eesti riik on varasemalt kinnitanud, et 90% eesmärgi saavutamine ei ole teostatav uute tehnoloogiate kättesaadavuseta. Komisjoni ettepanek ei adersseeri seda olulist eeltingimust. Vaikimisi eeldatakse juba täna, ka ilma uue 2040. aasta eesmärgita, et tööstussektorid on 2040. aastaks kliimaneutraalsed, kuna ELi heitkogustega kauplemise süsteemi (ETS) krediidid saavad selleks ajaks otsa. Tegemist on tööstuse seisukohast ebarealistliku ajakavaga. Tehnoloogia ja taristu areng kogu Euroopas ei ole saavutanud vajalikku taset ning investeeringud jäävad vajaka. See probleem vajab kiiret ja konkreetset lahendust ning komisjoni ettepanekus pakutud paindlikkusmeetmetest jääb selgelt väheks arvestades tööstuse ja energia- ning süsinikuinfrastruktuuri investeerimistsükleid – eriti, mis puudutab raskesti välditavate heitmete küsimuse lahendamist. Ettepanekus toetutakse liigselt tehnoloogiatele (DACCS, BioCCS), mis on alles algfaasis ega ole praktiliselt skaleeruvad enne 2040. aastat. Paindlikkuse määratlus on õiguslikult ebamäärane ning tekitab segadust seoses lubatud krediitide (nt ainult eemaldused või ka vähendamised) ja nende allikatega.

Lisaks sellele puuduvad ettepanekus ka konkreetsed meetmed turu nõudluse stimuleerimiseks ja kriitilise infrastruktuuri loomiseks.

**Kliimaneutraalsuse poole liikumine vajab ulatuslikku seadusandlike ettepanekute paketti koos selgete ajakava etappide ja mõõdetavate tulemusnäitajatega (KPI-d), et lahendada järgmised prioriteetsed küsimused:**

1. Parandada Euroopa süsinikuturgude toimimist, et tagada ELi heitkogustega kauplemise süsteemi (ETS) süsinikuhinna ja süsinikdioksiidi piirimehhanismi (CBAM) stabiilsus.
   * Tuleb võtta kasutusele pragmaatilisem lähenemine ETS-i krediitide vähendamise ajakava kehtestamisel. See peaks kajastama tegelikku edenemist eelduste loomisel, nagu madala süsinikusisaldusega toodete turupõhised toetusmeetmed, energia- ja CO₂ taristu ning innovatsioon kogu ELis.
   * Töötada välja tugev ja tõhus raamistik süsinikulekke vältimiseks koos realistliku ETS-järgse süsteemiga pärast 2030. aastat. See peab andma piisava ette nähtavuse ja turulikviidsuse, et käsitleda raskesti välditavaid heitmeid ning tagada ettevõtete tegevuse jätkumine ka pärast 2040. aastat.
   * CBAMi puhul peab Euroopa Komisjoni poolt 2025. aastaks kavandatud põhjalik ülevaatus käsitlema tõhusalt olemasolevaid lünki ja pakkuma konkreetseid lahendusi, et vältida süsinikuleket lõpptarneahelates ja ekspordis ning takistada ressursside ümberpaigutamist
   * Eesti kontekstis on kriitilise tähtsusega algatada siseriiklik analüüs ja seisukoha võtmine ETS/CBAM süsteemide ümberkujundamiseks.

ETS-i reform peab tagama tööstuse püsimajäämise Euroopas. Selleks tuleb minna kaugemale ettepanekus sisalduvatest paindlikkusmehhanismidest, mis on ebamäärased ja ebapiisavad.

1. Tagada vajaliku infrastruktuuri õigeaegne kasutuselevõtt, mis võimaldab pakkuda tööstusele kulukonkurentsivõimelist taastuv- ja vähese süsinikujäljega energiat. Arendada kriitilist taristut – energiaühendused, CO₂ transport ja ladustamine, taastuvad energiaallikad. Ilma selleta ei saa tööstus vähendada heitmeid säilitades samal ajal oma tegevusvõimekust.
2. Tagada tehnoloogiline neutraalsus – kõik vähendustehnoloogiad peavad olema lubatud, sh tuumaenergia, keemiline ringmajandus, süsinikupõhine taaskasutus (jäätmed).
3. Luua turg nullheitega, madala süsiniku jalajäljega ja ringmajanduspõhistele toodetele, et anda usaldusväärne ja jätkusuutlik nõudlussignaal, mis juhib turumuutust. Vajadus nõudluspoolsete signaalide ja EL ühtsete standardite järele.
4. Kehtestada metsarikastele riikidele nagu Eesti õiglasemad eesmärgid maakasutuse (LULUCF) sektoris. Euroopa Liidu metsa- ja maakasutuse aruandluse metoodika (CO₂ sidumise muutuse alusel) seab ebasoodsasse olukorda riigid, kus metsade CO₂ sidumise potentsiaal on juba realiseeritud. Vajalikud on erisused ja kompensatsioonimehhanismid.
5. Tagada tööstus- ja kliimapoliitika sidusus – eesmärgid peavad olema seotud selge tööstusstrateegiaga, mitte pelgalt ambitsiooniga.

Kliimaneutraalsus peab tuginema majanduslikule elujõulisusele, tehnoloogilisele ratsionaalsusele ja poliitilisele legitiimsusele. Euroopa tööstuse elujõulisus ja usaldus rohepöörde vastu algab läbimõeldud ja rakendatavast strateegiast.

**Lisaks: poliitika legitiimsus, sotsiaalne vastuvõetavus ja õiglus**

Kliimapoliitika ei tohi süvendada ebavõrdsust, kuid hetkel on riskid selgelt olemas: kõrge energiakulu, tõusvad hinnad, jaotuskoormuse ebaõiglus väikeriikide suhtes.

Euroopa Komisjon rõhutab oma kommunikatsioonis korduvalt, et 2040. aasta kliimaeesmärgi ettepanek tugineb tugevale rahva toetusele. Selle aluseks tuuakse 2025. aasta Eurobaromeetri uuring, mis näitab, et 81% ELi kodanikest toetab ELi eesmärki saavutada kliimaneutraalsus aastaks 2050. Siiski tuleb nentida, et sama uuringu kohaselt on Eesti ainus ELi liikmesriik, kus vaid alla poole elanikkonnast (46%) toetab Euroopa Liidu kliimaneutraalsuse eesmärki aastaks 2050.

Sellest johtuvalt tuleb **Eesti puhul arvestada, et ühiskondlik toetus kliimapoliitikale ei ole piisav**, et õigustada väga ambitsioonikaid, kuid sotsiaalselt koormavaid eesmärke ilma selge kommunikatsiooni, ümberjaotava poliitika ning investeerimiskindluseta. Ilma kodanike usalduseta ei ole võimalik ellu viia süsteemseid muutusi, mis vajavad nii ühiskondlikku kui ka poliitilist stabiilsust.

Praegusel kujul ei ole Euroopa Komisjoni 2040. aasta kliimaeesmärgi ettepanek realistlikult täidetav ilma tõsiste tagajärgedeta Euroopa ja Eesti tööstusele ning ühiskonnale.

Keemiatööstus on üks olulisemaid alustööstusi, mille konkurentsivõime kadumine tähendaks süsteemset mõju kogu väärtusahelale. Euroopa dekarboniseerumine peab toimuma realistliku innovatsiooni, mitte tööstuse lahkumise kaudu.

Lugupidamisega

Kärt Alaküla

Tegevjuht

Eesti Keemiatööstuse Liit

(digitaalselt allkirjastatud)